Адыгэ лъэпкъым игъэшIэ гъогу къиныбэ щызэпичызэ, нахьышIум зэрэфэкIощтым игугъэ нэф зыдиIыгъэу ыпэкIэ лъыкIуатэзэ, тинепэрэ мафэхэм къанэсыгъ. Адыгэ тхакIэ гъэпсыгъэным иIахьышIу хэ­зышIыхьагъэу, зитхыгъэхэр егъа­шIэм мыкIодыжьынэу чIыпIэ гъэнэфагъэ тарихъым щызыубытыгъэ Анцокъо Хьаджыбэч зигугъу къэтшIымэ тшIоигъор. ЩэIэфэкIэ ренэу зилъэпкъ фэ­гумэкIыгъэ цIыф гъэсэгъэшхом иIэпэрытххэм яухъумакIоу ыкIи араб тхакIэм тетэу тхыгъэ адыгэ хьарыфхэр Хьаджыбэч ыкъоу Нухьэ тинепэрэ тхакIэм рилъхьажьи, лъэпкъым идышъэ кIэнэу лIэужхэм пытэу ахэуцуагъ. Ащ ишIуагъэкIэ лъэпкъым ишIэныгъэлэжьэу, философэу, тхакIоу, IэзакIоу, игупшыси иакъыли лъэпкъэу къы­зыхэкIыгъэм фэзыгъэлэжьэгъэ цIыфым ыцIэ къэ­Iэтыжьыгъэным иIа­хьышIу хишIыхьагъ.